
# Гәрәй Рәхим: «Кышкы каен урманы»

(ШИГЫРЬ)

Улым Кубратны сагынып

...Аклык ...аклык ...аклык ...бары аклык...

Ап-ак кышкы каен урманы.

Ак кар ява ап-ак каеннарга.

Ап-ак монда кышның юрганы.


Монда аклык кына хөкем сөрә –

Аклык йоткан урман төсләрен.

Ак томаннар ап-ак түшәк иткән

Каен урманының өсләрен.


Бу аклыкка кереп мин үзем дә

Каеннардай эреп югалам.

Җирдә мин юк инде... Җирдә бары

Аклык кына кала... И, Аллам!..


Юкка чыгам монда гомерлеккә –

Таба алмас дуслар гәүдәмне.

Монда килеп мине эзләсәләр,

Күрмәс алар ап-ак шәүләмне...


Мәрәсимгә2 язган кебек итеп

Дус-туганнар, таныш кемсәләр:

«Кышкы каен урманында эреп

Гаип булды3 бит ул...» – дисәләр –


Мин канәгать.

Каен урманының

Ак юрганын ябып ак иңгә,

Мин шушында гына калырмын, дим,

Тик шушында! Мәңге-мәңгегә!..


Следите за самым важным и интересным в Telegram-каналеТатмедиа

## Нет комментариев
Гәрәй Рәхим: «Кышкы каен урманы»